Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

Defensa del dret d'autodeterminació i crida a mobilitzarse per la Diada. Aquests són els dos eixos del missatge institucional de l'Onze de Setembre del president de la Generalitat, Quim Torra, en la segona Diada amb els líders independentistes en presó preventiva o a l'exili.

El president ha recordat que la Diada "no commemora pas cap derrota", sinó que serveix per recordar "la tenacitat i la persistència dels catalans en la lluita constant per la llibertat". Apel·lant a aquest esperit, Torra ha reivindicat el dret dels catalans de poder decidir, votant en un referèndum, si volen continuar formant part d'Espanya:

"Els pobles formen part dels estats per dues vies: per voluntat o per imposició; per adhesió o per repressió. I hi ha una sola manera de resoldre aquesta disjuntiva, que és exercint el dret d'autodeterminació, un dret que pertany únicament i exclusivament als pobles. No pertany ni als seus governants ni a ningú més que als pobles. I tenen tot el dret d'exercir-lo. Per això precisament diem que, cada dret que ens sigui negat, caldrà que el tornem a exercir."



Torra ha convidat també la gent a sortir al carrer aquest dimecres, en defensa dels drets civils i polítics. Ho ha fet després del missatge conjunt de Carles Puigdemont i Marta Rovira per demanar una gran mobilització aquesta Diada, que tindrà lloc pocs dies o setmanes abans de la sentència del judici del procés.

Pel president, cal manifestar-se "sense por":

"Demà sortim sense por a les places i carrers a proclamar el nostre compromís innegociable i complet amb la democràcia, els drets socials, civils i polítics, i amb la bandera de la llibertat sempre i a tot arreu. Viviu l'Onze de Setembre com més us plagui. Però jo us convido a fer-ho sabent que, si encara no som lliures, és perquè encara no hem acabat el camí."

Torra denuncia el "setge llarg i penós" que viu la democràcia a Catalunya i afegeix que, precisament, la democràcia "és i serà sempre la resposta dels catalans".

A més de l'escriptora Mercè Rodoreda i del poeta Lluís Solà, el cap del govern ha citat en el discurs el cantautor Lluís Llach, per reclamar a la ciutadania que es mogui per "deixar sempre un país més viu, més lliure i més just que com l'hem trobat".

"Ho va dir fa uns quants anys Lluís Llach, com només ell sap dir aquestes coses: 'Segurament nosaltres vivim els somnis dels nostres avis, i de la qualitat dels nostres somnis dependrà allò que viuran els nostres fills i néts.'"



Text íntegre del discurs del president de la Generalitat

Missatge Onze de Setembre by Moderador Noticies Web on Scribd

Cs acusa Torra de voler fer un nou "cop d'estat"

Una de les reaccions al discurs del president Quim Torra ha estat per part de Ciutadans. La diputada Lorena Roldán a través de twitter acusa Torra de voler fer un altre cop d'estat i reclama que convoqui noves eleccions.

A las puertas de otra Diada, Torra amenaza en directo con volver a dar un golpe: persiste en su desafío al Estado y en seguir pisoteando los derechos de más de la mitad de los catalanes. Sr. Torra, deje de insistir con referéndums ilegales y convoque elecciones democráticas ya. https://t.co/1CzpCTKWLH  Lorena Roldán (@Lroldansu) September 10, 2019

Celáa diu que Torra "no ha après res"

D'altra banda, la portaveu de l'executiu espanyol, Isabel Celáa, ha lamentat el missatge institucional del president de la Generalitat, Quim Torra, i ha conclòs que "no ha après res, no ha tret cap lliçó que aquestes fórmules unilaterals no condueixen enlloc". "No hi haurà referèndum d'autodeterminació. No existeix el dret a l'autodeterminació en el nostre sistema constitucional i no li donarem via", ha dit en una entrevista a TVE.



Celáa ha reconegut que no li agrada "gens" el que diu Torra, tot i que respecta la seva llibertat d'expressió. La portaveu ha posat d'exemple el referèndum britànic i ha constatat que aquest tipus d'instruments "no resolen els problemes de la complexitat". L'únic camí ara, ha afegit, és el diàleg en el marc constitucional.